יסמין (אלבום)

יסמין הוא אלבום הסולו השמיני של הזמר הישראלי אריק איינשטיין, שיצא בשנת 1972.

הפקה 
שנת 1972 הייתה מהשנים היותר פוריות של איינשטיין; בשנה זו השתתף בסרטו של אורי זוהר "מציצים" (התצלום על גבי עטיפת האלבום צולם בעת הצילומים לסרט) ובתוכניות הטלוויזיה "לול", וכן הקליט שירים חדשים.

אחרי מספר שיתופי פעולה פוריים בין איינשטיין לבין המוזיקאים הצעירים שלום חנוך ומיקי גבריאלוב, ששהו באותה התקופה בבריטניה בניסיון להגיע להצלחה בינלאומית, נותר איינשטיין ללא שותף מוזיקלי, עובדה הניכרת היטב באלבום "יסמין". עם זאת, באלבום "יסמין" החל שיתוף הפעולה הפורה בין איינשטיין למוזיקאי שם טוב לוי, שהלחין שניים משירי האלבום. שניהם הפכו עם השנים לקלאסיקות ישראליות: "שיר של אחרי מלחמה" ו"דון קישוט" (שיר שנכתב על אייבי נתן ומלחמתו חסרת הסיכוי להשגת שלום, בהשראת הדמות הספרותית הידועה דון קישוט). שלום חנוך הלחין את השיר "כמה טוב שבאת הביתה" (לעיבוד של יצחק קלפטר) ו"ברלה צא" (שהוקלט בגרסה אינסטרומנטלית שנתיים קודם לכן ומופיע כשיר הנושא באלבום "שבלול"). מיקי גבריאלוב הלחין את השיר "אמא אדמה".

איינשטיין שר באלבום גירסות כיסוי לשיר "יצאנו אט" ולשלושה שירים באנגלית: "I Need You To Turn To" של אלטון ג'ון, "Reason To Believe" של טים הרדין, ו-"Here, There and Everywhere" של הביטלס. איינשטיין עצמו כתב את המילים לשירים "ברלה צא" ו"שיר של אחרי מלחמה".

בהקלטות האלבום, שנערכו באולפני קולינור ובאולפני "קול ישראל" בבית המורה בתל אביב, השתתפו להקת הצ'רצ'ילים (שהשתתפו רק בחלק מהשירים, בשל עזיבתם לחו"ל), שמוליק בודגוב, אלי מגן, שם טוב לוי, אלונה טוראל, מורטון קם ואחרים.

את עטיפת האלבום עיצב הגרפיקאי דוד טרטקובר, עם צילום מאת אלונה איינשטיין. תמונה נוספת בעטיפת האלבום מציגה את איינשטיין כדון קישוט, בעת צילומי הקליפ לשיר "אני ואתה" עבור התוכנית "לול".

את האלבום חותם המערכון "חידון התנ"ך" מתוך התוכנית "לול", שכתבו איינשטיין ואורי זוהר ומתאר את חידון התנ"ך המסורתי המתקיים ביום העצמאות, ובו משתתפים נציגים ממדינות שונות, כשאת תפקיד המתחרים משחק איינשטיין ואת תפקיד המתורגמן משחק זוהר. לצדם השתתפו במערכון דורי בן זאב כשדרן ואורי גרוס כשופט.

האלבום נקרא על שם בתו של איינשטיין שנולדה ב-1971.

רצועות האלבום

קרדיטים
 אריק איינשטיין - שירה
 יצחק קלפטר - גיטרות חשמליות, עיבוד (כמה טוב שבאת הביתה)
 דורון סלומון, רוני דמול, יוסי לוי, שמוליק בודגוב - גיטרות
 יגאל חרד - גיטרות (גיטרה מובילה ב"דון קישוט")
 עמנואל קרטן - גיטרות (קלאסית ב"דון קישוט")
 אלי מגן - גיטרה בס
 מיקי גבריאלוב - גיטרה בס, עיבוד ולחן "אמא אדמה"
 שייקה ברק - גיטרה בס
 ירון גרשובסקי - פסנתר, צ'מבלו
 אלונה טוראל - פסנתר
 עמי טרייבטש - תופים
 יוסי "פפו" לוי - תופים
 שם טוב לוי - חליל, לחנים ל"שיר אחרי מלחמה", "דון קישוט", עיבודים והפקה מוזיקלית
 מורטון קם - סקסופון
 זאב דיקוורט - סקסופון
 לידו - אבוב
 דוד טרטקובר - עיצוב עטיפה
 צבי שיסל - מפיק

קישורים חיצוניים 

אלבומי אריק איינשטיין
אלבומי חברת פונוקול